b'\n_START_ARTICLE_\nLicej v Gradcu\n_START_SECTION_\nLicej v Gradcu\n_START_PARAGRAPH_\nUniverza v Gradcu je bila ustanovljena leta 1558 kot jezuitska \xc5\xa1ola. Leta 1782 je univerzo Jo\xc5\xbeef II. spet degradiral v licej in ga \xc5\xa1ele leta 1826 spet povzdignil v univerzo. Licej v Gradcu je bila ustanova za filozofski in teolo\xc5\xa1ki \xc5\xa1tudij z akademskim zna\xc4\x8dajem. Glede funkcije so bile fakultete podobne univerzam. Predvsem so na licejih duhovnike strokovno izobra\xc5\xbeevali. Do 19. stoletja so se tudi drugi \xc5\xa1tudenti izobra\xc5\xbeevali na licejih. Licej se je od univerze razlikoval v glavnem v tem, da je imel samo dve fakulteti, teolo\xc5\xa1ko in filozofsko. Univerza je imela filozofsko, teolo\xc5\xa1ko, pravno in medicinsko fakulteto. Liceji niso smeli podeljevati akademskih nazivov.\n_START_SECTION_\nStolica za slovenski jezik\n_START_PARAGRAPH_\nStolica za slovenski jezik na Liceju v Gradcu je bila prva katedra za sloven\xc5\xa1\xc4\x8dino na svetu. Ustanovljena je bila leta 1811 in namenjena je bila prakti\xc4\x8dnemu pouku slovenskega jezika. Pouk se je za\xc4\x8del leta 1812 s 60 \xc5\xa1olarji. Od leta 1812 do leta 1813 je stolnico vodil njen pobudnik Janez Nepomuk Primic, sledil mu je Koloman Kvas._NEWLINE_Stolica naj bi v sodelovanju z drugimi slovenskimi ustanovami predstavljala napredno pedago\xc5\xa1ko in znanstveno ustanovo, kjer naj bi se sloven\xc5\xa1\xc4\x8dina kot jezik razvijala in uveljavila._NEWLINE_Prim\xc4\x8deva ideja je bila dobro sprejeta tudi od ljudstva, saj je bila sloven\xc5\xa1\xc4\x8dina materin\xc5\xa1\xc4\x8dina 40\xc2\xa0% \xc5\xa1tajerskega prebivalstva tistega \xc4\x8dasa. Predvsem za duhovnike in uradnike je stolica predstavljala mo\xc5\xbenost izobrazbe in izpopolnitve v slovenskem jeziku. Stolica je pomagala duhov\xc5\xa1\xc4\x8dini in uradnikom uporabljati slovenski jezik na verskem, estetskem, naravoslovnem in kmetijskem podro\xc4\x8dju.'